รัฐมนตรีว่าการกระทรวงสาธารณสุข กำชับ เจ้าหน้าที่เร่งช่วยเหลือเยียวยาจิตใจผู้ประสบภัยหลังน้ำลด ขณะที่การฟื้นฟูความเสียหายต้องรวดเร็วและถูกหลักเกณฑ์
นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข กล่าวถึงบทบาทของกระทรวงสาธารณสุขในการเยียวยาผู้ประสบภัยน้ำท่วม ภายหลังน้ำลด ว่า  กระทรวงมีความพร้อมเต็มที่ เพราะอาจจะมีการแพร่ระบาดของโรค ซึ่งทางกระทรวงมีความพร้อมทั้ง ยา เวชภัณฑ์ และสถานบริการสาธารณสุขไว้รองรับการดูแลผู้ป่วย รวมทั้งมีการตั้งศูนย์ปฎิบัติการเพื่อติดตามและแก้ไขปัญหาจำเป็นอย่างเร่งด่วน         โดยกระทรวงมีหน้าที่ดูแลทั้งร่างกายและจิตใจ รวมทั้งการซ่อมแซมสถานพยาบาลที่เสียหายและเสริมอุปกรณ์เพื่อให้การบริการไม่หยุดชะงัก ทั้งนี้การดูแลด้านสุขภาพจิตและภาวะซึมเศร้า จะมีทีมช่วยเหลือเยียวยาจิตใจผู้ประสบภาวะวิกฤต ซึ่งมีทั้งจิตแพทย์และนักจิตวิทยา เข้าไปพบปะ เยียวยาสภาพจิตใจโดยตรง ซึ่งที่ผ่านมาพบประชาชนมีภาวะเครียด กว่า 100 ราย และเครียดจัด 22 ราย ซึ่งต้องนำมาบำบัดเยียวยา จนมีภาวะที่ดีขึ้น         ขณะเดียวกันทุกกระทรวงได้บูรณาการความร่วมมือ เพื่อเยียวยาและเร่งแก้ไขปัญหาเพื่อฟื้นฟูโดยเร็ว รวมถึงพิจารณาความเสียหายที่พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับให้ดูแลอย่างทั่วถึง รวดเร็ว และเป็นไปตามหลักเกณฑ์        นายอนุทิน ยังกล่าวถึงปัญหาหมอกควันในพื้นที่ภาคใต้ ว่า ขณะนี้มีค่าเกินมาตรฐาน ซึ่งทางกรมควบคุมโรค กระทรวงสาธารณสุข ได้นำความช่วยเหลือต่างๆลงไปในพื้นที่ โดยเฉพาะการแจกหน้ากากอนามัยและยาให้ประชาชน เพื่อป้องกันโรคที่มากับฝุ่นและควัน ทั้งนี้ต้องให้ประชาชนช่วยกันดูแลสุขภาพของตนเอง ด้วยการลดกิจกรรมกลางแจ้ง เชื่อว่าประชาชนเข้าใจและทราบดีว่าต้องปฎิบัติตนอย่างไร        ส่วนปัญหา 3 สารเคมีอันตราย ได้แก่ พาราควอต ไกลโฟเซต และคลอร์ไพริฟอส ที่จะให้ยกเลิกการใช้ภายในสิ้นปี 2562 นายอนุทิน กล่าวว่า กระทรวงสาธารณสุขต้องเป็นแม่งานในเรื่องนี้ เนื่องจากในข้อมูลที่นายกรัฐมนตรีส่งมาเพื่อประกอบการตัดสินใจ ได้เน้นย้ำว่า ไม่ให้ส่งผลเสียต่อสุขภาพของเกษตรกร กระทรวงสาธารณสุขจึงต้องเข้ามามีบทบาท โดยยืนยัน ไม่สนับสนุนในส่วนของสารเคมี เพราะเกิดผลเสียต่อสุขภาพอย่างชัดเจน ซึ่งอาจถึงขั้นเสียชีวิตได้         ทั้งนี้ ยืนยันว่าจะทำงานอย่างเต็มที่เพื่อให้สารเคมีอันตรายหมดไปจากประเทศไทย แต่จำเป็นต้องหาสิ่งที่มาทดแทนให้กับเกษตรกร เพื่อให้สามารถประกอบอาชีพได้ต่อไป โดยมีผลกระทบน้อยที่สุดหรือไม่มีเลย